خاریجی ایشلر ناظیری مولود چاووش اوغلونون امریکالی همکاری مایک پمپئو ایله گؤروشو سینقاپوردا کئچیریلدی.
ایکی همکارین گؤروشونده سوریه-ده کی وضعیتین، فتح الله چی ترور تشکیلاتی‌نین (فتو) لیدری فتح الله گوله‌نین تورکیه‌یه تحویل وئریلمه‌سی‌نین، امریکا اوره تیمی اولان "اف-35" دؤیوش طیاره‌لری‌نین 5-جی نسلی‌نین تورکیه‌یه تداروک اولونماسی‌نین و امریکالی کشیش اندریو برانسونون موحاکیمه‌سی‌نین موذاکیره ائدیلدیگی بیلدیریلیب.
گؤروش‌دن سونرا قیسا آچیقلاما وئرن چاووش اوغلو تحریم قالماقالینا ایشاره ائده‌رک "تهدید دیلی ایله نتیجه الده ائدیله بیلمه‌یه‌جگینی سؤیله‌دیک" دئییب.
بحران‌لارین تک بیر گؤروشله حلینی تاپا بیلمه‌یه‌جگینی وورغولایان چاووش اوغلو "گؤروشون قوروجو خصوصیتده اولدوغونو سؤیله‌یه بیلرم. تورکیه اولا‌راق پروبلئم‌لری دیپلوماتیک یولو ایله حل ائتمگی آرزو ائتدیک. پروبلئم‌لری بیرلیکده حل ائتمک باره‌ده راضی‌لیق الده ائدیلدی" دئییب.
قئید ائدک کی، چاووش اوغلو ایله پمپئو امریکا پرزیدنتی دونالد ترامپین تورکیه‌یه قارشی قالماقال‌لی تحریم تهدیدیندن سونرا آوقوستون 1-ده تلفونلا دانیشدی.
ایکی همکار اؤلکه‌لر آراسینداکی گرگین‌لیک‌دن سونرا ایلک دفعه‌دیر گؤروشدو.
ناظیر چاووش اوغلونون سینقاپوردا تشکیل ائدیلن جنوب-شرقی آسیا میللت‌لر بیرلیگی‌نین (آ سه ان ) خاریجی ایشلر ناظیرلری ییغینجاغی چرچیوه‌سینده ایکی طرف‌لی گؤروش‌لری ایسه داوام ائدیر.
